Gentoftes borgmester, Hans Toft (K), er klar til at lægge sag an mod Skat, som han mener har snydt kommunen for et større millionbeløb i skat fra dødsboer efter indbyggere i Gentofte.

En kommune skal normalt efter loven have en tredjedel af skatten fra et dødsbo. Men Gentofte Kommune gik sidste år glip af 1,5 milliarder kroner i skat fra boet efter skibsreder Mærsk Mc-Kinney Møller, da Skat meddelte, at kommunen kun skulle have del i skatten, hvis Skats behandling af boet var blevet afsluttet inden 1. maj i andet år efter dødsåret.

Det fik borgmesteren til at bede sine embedsmænd om at undersøge denne og en række andre sager nærmere, og kommunen mener nu at have fået dokumentation for, at Skat i en række tilfælde har ventet med at afslutte behandlingen af et dødsbo til efter 1. maj med det resultat, at kommunen ikke får nogen penge, og staten tager det hele.